钦定古今图书集成/理学汇编/学行典/第193卷 > 陈圭
## 钦定古今图书集成/理学汇编/学行典/第193卷 > 陈圭

按《明外史孝义传》：“陈圭，黄岩人。父叔弘，为仇人所讦，
当死。圭诣阙上章曰：‘臣为子不能谏父，致陷不义，罪
当死。乞原父使自新’。帝大喜曰：‘不谓今日有此孝子。
宜赦其父，俟四方朝觐官至，播告之，以风励天下’。刑
部尚书开济奏曰：‘罪有常刑，不宜屈法开侥幸路’。乃
听圭代，而戍其父云南。”至十七年十二月，左都御史
詹徽奏言：“太平府民有殴孕妇至死者，罪当绞。其子
请代，乞睿裁。”章下大理卿邹俊，议曰：“子代父死，情固
可嘉。然死妇系二人之命，冤曷由申。犯人当二死之
条，律何可贷。其存犯罪之父，孰若全无罪之儿。”诏从
其议。